Săptămâna verde 2024. Noi ateliere, prelegeri și dezbateri organizate de Facultatea de Geografie a Universității din București


Facultatea de Geografie a Universității din București va continua, și în 2024, să se implice activ în programul „Săptămâna Verde”. Astfel, un grup de cadre didactice din facultate a realizat un proiect de sprijin pentru mediul preuniversitar care constă în organizarea unor prelegeri, ateliere și dezbateri cu subiecte asociate obiectivelor propuse de Ministerul Educației.
Astfel, în perioada 6 martie – 29 mai 2024, profesorii Facultății de Geografie a UB se vor întâlni cu elevii înscriși în proiect în fiecare zi de miercuri (de la orele 10:00 și 11 :00) în format fizic (la sediul facultății din Bulevardul Nicolae Bălcescu, Sectorul 1, București), online sau hibrid. Durata aproximativă a fiecărei activități este de 45-50 de minute.
Toate informațiile despre „Săptămâna Verde” din anul 2024 pot fi consultate aici. 
Apel la înscrieri pentru profesorii din mediul preuniversitar
Profesorii din mediul preuniversitar interesați de acest program trebuie să înscrie elevii la unul sau mai multe evenimente prin transmiterea unui e-mail la adresa: secretariat@geo.unibuc.ro în care să precizeze data și titlul prelegerii/atelierului la care doresc să participe, numărul de elevi și grupa de vârstă, participarea fizică sau online (la ședințele unde este posibil acest lucru). 
Prima ediție a „Săptămânii Verzi”, un real succes
Pentru anul universitar 2022-2023, organizarea programului „Săptămâna Verde” a fost inițiată de Facultatea de Geografie a UB ca răspuns a unei nevoi venite din partea colegilor din mediul preuniversitar.
„Între 1 martie și 31 mai 2023 am organizat în format hibrid 12 prelegeri cu teme recomandate de Metodologia anexă a O.M. 3629/02.02.2023 și în acord cu expertiza cadrelor didactice din facultate. Ne-am bucurat de un real succes”, au punctat organizatorii. 
În cifre programul de anul trecut a însemnat: 12 prelegeri susținute în format hibrid, 11 cadre didactice universitare din Departamentele de Geografie Regională și Mediu, respectiv Meteorologie și Hidrologie ale Facultății de Geografie, câteva zeci de voluntari din Asociația Studenților Geografi, 216 licee și chiar școli gimnaziale înscrise din București și 27 de județe ale țării (Ilfov, Prahova, Dâmbovița, Argeș, Vâlcea, Dolj, Gorj, Timiș, Hunedoara, Sibiu, Brașov, Bistrița-Năsăud, Baia Mare, Satu Mare, Suceava, Bacău, Neamț, Botoșani, Vaslui, Galați, Vrancea, Buzău, Constanța, Tulcea, Ilfov, Călărași, Giurgiu), 221 de cadre didactice din mediul preuniversitar care au înscris și însoțit copii, peste 7100 de elevi participanți din care aproape 3.000 prezenți fizic în amfiteatrele Facultății de Geografie. 
Mai multe detalii cu privire la prima ediție a Săptămânii Verzi organizate de Facultatea de Geografie a UB pot accesa acest link. 

